Tranter umens: Puspè mastgels

Da Chatrina Josty

Pli definitiv na vai betg. Markus schubregia sia stanza. El va. Jau na sun betg stada qua cur ch’el ha transportà davent sia mobiglia. Jau era davent. Quai na vul dentant betg dir, che jau n’hai betg abità cun umens en quel temp. 
Jau hai fatg in viadi en Austria. Tar amis a Vienna. Amis. L’abitaziun en il center da la citad – super, era per ir en sortida. Ir en sortida cun umens ha savens per consequenza che il consum da gervosa s’augmenta senza ch’ins po far insatge encunter. E per la damaun suenter vul quai dir, che vegnir or da letg para magari difficil. Ma era qua m’han gidà ils umens. “Hallo, star si!” Han els clamà a las 11. “Nus vulain spaghettis.” Ed avant che jau hai pudì reagir stevan gia 5 umens mo en chautschas sut en stanza. Tja, betg mal en sasez. En boxer-shorts hani lura era gidà a far spaghettis ed en boxer-shorts hani mangià e dà in riep suenter l’auter. Tja, betg uschè cool, en sasez. A mai n’han ils spaghettis betg propi gustà, jau avess preferì in café ed in jogurt. Ma nagut da jogurt era betg en il Burgenland, en il sidost da l’Austria, nua che nus essan viagiads en 5 il di suenter. Plitost puspè gervosa e vin. Quai era lura er gia tut noss’activitad, seser enturn, cun uschè pauca vestgadira pussaivel a baiver vin. 
Umens mez bluts enturn ins che servan ins anc cun alcohol… tuna sco or dad in siemi. E daventà vardad, bunamain. Il problem è be, ch’ins sto era prender en cumpra las sgnoccas che correspundan plitost mo al umor masculin e tut lur basegns dad esser uschè natiral pussaivel.
Jau sun cuntenta che jau poss bainbaud ir a star ensemen cun ina matta. A Cuira, mia proxima staziun. Ma deplorablamain n’è ella betg suletta. Era ella viva cun dus mastgels! Cun num Speedy e Tequila. I sa tracta da giats.

Tranter umens – Chatrina Josty, studenta a Friburg scriva da sia vita en ina WG cun dus umens.